b'\n_START_ARTICLE_\nJulkisivu\n_START_PARAGRAPH_\nJulkisivu on rakennuksen ulkopinta, jonka muodostavat yleens\xc3\xa4 ulkosein\xc3\xa4t. Julkisivu on oleellinen rakennussuunnittelussa, sill\xc3\xa4 sen tyyli pitk\xc3\xa4lti m\xc3\xa4\xc3\xa4ritt\xc3\xa4\xc3\xa4 rakennuksen luonteen._NEWLINE_Julkisivujen ulkohahmoa ja esimerkiksi v\xc3\xa4rej\xc3\xa4 s\xc3\xa4\xc3\xa4dell\xc3\xa4\xc3\xa4n nykyisin yleens\xc3\xa4 alueittain erilaisilla rakennusm\xc3\xa4\xc3\xa4r\xc3\xa4yksill\xc3\xa4 ja asemakaavalla. Samaten rakentamism\xc3\xa4\xc3\xa4r\xc3\xa4yksiss\xc3\xa4 asetetaan rajoituksia julkisivun teknisten ominaisuuksien, esimerkiksi palonkeston suhteen. Rakennustaiteellisesti tai kulttuurihistoriallisesti merkitt\xc3\xa4vi\xc3\xa4 julkisivuja voidaan suojella laeilla.\n_START_SECTION_\nFasadi\n_START_PARAGRAPH_\nFasadi (ranskan sanasta fa\xc3\xa7ade \xe2\x80\x99etusivu, kasvot\xe2\x80\x99) on l\xc3\xa4hinn\xc3\xa4 rakennuksen p\xc3\xa4\xc3\xa4sis\xc3\xa4\xc3\xa4nk\xc3\xa4ynnin puoleinen julkisivu, mutta sill\xc3\xa4 voidaan tarkoittaa my\xc3\xb6s muuta, erityisesti koristeellista rakennuksen julkisivua tai sen osaa.'